In Suid-Afrika en wêreldwyd neem ons ‘n veranderende paradigma oor opvoedkunde waar. In herbesinning oor die toekomsgereedheid vir hulle kinders en die opneem van self-verantwoordelikheid, beweeg al meer ouers weg van staatsbeheerde onderwys na ander alternatiewe. Dit is veral sigbaar in die snelgroeiende beweging na tuisonderwys – Suid-Afrika is onder die top vyf lande in die wereld wat tuisskolergetalle betref.
Daar is tans ‘n groot behoefte aan inligting oor hantering van noodtuisonderwys om hierdie jaar deur te sien totdat omstandighede dalk so genormaliseer het dat kinders (moontlik) weer hulle skoolbywoning volgende jaar kan hervat. Ons kan egter ook verwag dat ‘n groot getal gesinne nooit weer na die voor-korona bedeling gaan terugkeer nie.
Nog ‘n nuwe inisiatief vir hierdie jaar is dat die Gauteng Ekspo, wat DV in Oktober 2020 plaasvind, vir die eerste keer nie net ‘n tuisonderwys ekspo sal wees nie, maar uitgebrei word om vir enige alternatiewe (nie staat) onderwys voorsiening te maak. Dit sluit dus privaatskole, tersiêre instansies en selfs kindontwikkelingsondersteuningsdienste in.